РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправу

07 Број: 06-2/66-19

27. март 2019. године

Б е о г р а д

З А П И С Н И К

54. СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ И ЛОКАЛНУ САМОУПРАВУ, ОДРЖАНЕ 25. МАРТА 2019. ГОДИНЕ

Седница је почела у 12,00 часова.

 Седницом је председавао Петар Петровић, председник Одбора.

Седници су присуствовали чланови Одбора: Славиша Булатовић, Неђо Јовановић, Михаило Јокић, Ђорђе Комленски, Жарко Мићин, Милетић Михајловић и др Балинт Пастор.

Осим чланова Одбора, седници су присуствовале и Станија Компировић, заменик члана др Александра Мартиновића, Србислав Филиповић, заменик члана Јована Палалића, и Александра Мајкић, заменик члана Биљане Пантић Пиља.

 Седници нису присуствовали чланови Одбора: Наташа Мићић, Вјерица Радета, Марко Парезановић, Срето Пеић и Душан Петровић, нити њихови заменици.

Седници су присуствовали и Драган Сикимић, директор Агенције за борбу против корупције и Наташа Божић, шеф Канцеларије директора Агенције за борбу против корупције, као и Бранкица Јанковић, повереница за заштиту равноправности и Ђурђа Јанићијевић, виша саветница, руководилац Групе за кадровске послове.

Председник Одбора је констатовао да су испуњени услови за рад и пуноважно одлучивање након чега је ставио на гласање, а чланови Одбора су **једногласно** утврдили следећи

Д н е в н и р е д :

1. Давање сагласности на Правилник о унутрашњем уређењу и систематизацији радних места у Служби Агенције за борбу против корупције (Број: 02-513/19, од 21. марта 2019. године);
2. Утврђивање Предлога одлуке о давању сагласности на Правилник о унутрашњем уређењу и систематизацији радних места у Стручној служби Повереника за заштиту равноправности (Број: 02-476/19, од 15. марта 2019. годне);
3. Разно.

 Пре преласка на рад по тачкама утврђеног дневног реда председавајући је предложио, а чланови Одбора су без примедби, **једногласно** усвојили: Записник са 53. седнице Одбора, одржане 19. марта 2019. године.

**ПРВА ТАЧКА** - Давање сагласности на Правилник о унутрашњем уређењу и систематизацији радних места у Служби Агенције за борбу против корупције (Број: 02-513/19, од 21. марта 2019. године).

**Драган Сикимић** је у уводном излагању је истакао да је Агенција за борбу против корупције 19. марта, сагласно Закону о Агенцији за борбу против корупције доставила Одбору за правосуђе, државну управу и ликалну самоуправу Правилник о унутрашњем уређењу и систематизацији радних места у Служби Агенције за борбу против корупције, од 14. марта 2019. године са Обрасцима компетенција за сва радна места ради давања сагласности.

Нагласио је да је нови правилник донет ради усаглашавања са Законом о изменама и допунама Закона о државним службеницима, који је донет 2018. године, а којим је прописана обавеза државних органа да изврше усаглашавање са одредбама наведеног закона.

Рекао је да је усаглашавање извршено како у погледу услова рада на прописаним радним местима, тако и у погледу одређивања компетенција које треба да испуњавају запослени у Агенцији за борбу против корупције, а које су одређене у Обрасцима компетенција, који су саставни део овог правилника.

Указао је на обим и значај промена које је требало извршити, због чега је донета одлука да се уради потпуно нов Правилник о унутрашњем уређењу и систематизацији радних места у Служби Агенције за борбу против корупције, с обзиром на то да су изменама и допунама Закона о државним службеницима по први пут уведени одређени институти у Републици Србији.

Навео је да је Одбор Агенције за борбу против корупције дао позитивно мишљење на нови правилник, којим је минимално повећан број систематизованих радних места (са 123 на 126) и скрену пажњу на чињеницу да је тренутно у Агенцији укупно запослено 83, а да је систематизовано 163 извршилаца, што говори о потреби запошлјаванја лјуди како би се оснажила Агенција за борбу против корупције и подигли њени капацитети, са циљем што квалитетнијег обављања својих надлежности.

Након завршеног уводног излагања председавајући је отворио расправу у вези са овом тачком дневног реда, па како се нико није јавио за реч, закључио је расправу и ставио на гласање предлог да Одбор за правосуђе, државну управу и локалну самоуправу донесе

О д л у к у

-Даје се сагласност на Правилник о унутрашњем уређењу и систематизацији радних места у Служби Агенције за борбу против корупције Број: 014-110-00-0003/19-01 од 14. марта 2019. године, који је донео директор Агенције за борбу против корупције, по прибављеном позитивном мишљењу Одбора Агенције за борбу против корупције (Закључак Одбора Агенције за борбу против корупције број 014-110-00-0004/19-02, од 19. марта 2019. године).

 Чланови и заменици чланова Одбора су **једногласно** донели наведену одлуку.

**ДРУГА ТАЧКА –** Утврђивање Предлога одлуке о давању сагласности на Правилник о унутрашњем уређењу и систематизацији радних места у Стручној служби Повереника за заштиту равноправности (Број: 02-476/19, од 15. марта 2019. годне).

**Бранкица Јанковић** је у уводном излагању рекла да је разлог за доношење новог Правилника о унутрашњем уређењу и систематизацији радних места у Стручној служби Повереника за заштиту равноправности потреба усаглашавања са Законом о изменама и допунама Закона о државним службеницима, који је донет 2018. године, а којим је прописана обавеза државних органа да изврше усаглашавање са одредбама наведеног закона.

Нагласила је да су главне три ствари на које се односе измене и то: услови рада државних службеника на положају, тако што се за њих прописује радно искуство од најмање девет година радног искуства у струци или седам година радног искуства у струци од којих је најмање две године проведено на руководећим радним местима или пет година радног искуства на руководећим радним местима; вредновање радне успешности државних службеника уместо досадашњег оцењивања, због чега се прописују неопходне компетенције; прописане компетенције су дефинисане за свако радно место на прописаном обрасцу компетенција, који чине саставни део Правилника.

 Рекла је да је у новом правилнику број основних унутрашњих организационих јединица остао непромењен, с тим што је у препоруци Државне ревизорске институције посебно систематизовано радно место интерног ревизора, као самосталног извршиоца.

 Истакла је да су у новом правилнику систематизована радна места на начин да се у сваком погледу побољша рад Повереника за заштиту равноправности, као и да је извршена рационализација унутрашњих организационих јединица, на тај начин што је смањен број извршилачких радних места укидањем групе за истраживања, аналитику и извештавање и послови су систематизовани у оквиру Одсека за сарадњу и европске интеграције. Такође, укинуто је Одељење за људске ресурсе и финансије и радно место начелника Одељења, као и група за информатичке послове, односно радно место руководиоца групе и једно извршилачко радно место, док је систематизовано специјалистичко радно место за информатичке послове. Реорганизовано је и одељење писарнице са архивом.

 Излагање је завршила износећи податак да је број извршилачких радних места остао непромењен.

 Председавајући је отворио расправу у вези са овом тачком дневног реда у којој је учествовао члан Одбора Михаило Јокић који је поставио питање у вези са условима који се прописују за руководећа радна места.

 Бранкица Јанковић је, у одговору на постављено питање, појаснила да су сви услови за распоређивање на руководећа радна места прописани Законом о изменама и допунама Закона о државним службеницима, те да Повереник за заштиту равноправности није сам одређивао наведене услове.

 Нагласила је да Повереник за заштиту равноправности није имао много прилике да учествује у припреми измена Закона о државним службеницима, већ да су само доставили бројне примедбе на већ припремљен текст закона и то претежно са аспекта спречавања дискриминације.

 Рекла је да се још увек не могу сагледати ефекти донетог закона, јер је за то потребно да прође одређено време његове примене да би резулате било могуће сагледати, али је Повереник уочио извесне одредбе Закона које могу створити услове за мању ефикасност државне управе, што сигурно није био циљ овог закона.

 Како се више нико није јавио за реч, председавајући је закључио расправу у вези са овом тачком дневног реда и ставио на гласање предлог:

-да Одбор констатује да је Повереник за заштиту равноправности, у складу са чланом 32. став 2. Закона о забрани дискриминације, донео Правилник о унутрашњем уређењу и систематизацији радних места у Стручној служби Повереника за заштиту равноправности, број:110-00-2/1/2019-04 од 15. марта 2019. године са Oбрасцима компетенција и Образложењем, који је поднео Народној скупштини на сагласност (примљено под бројем 02-476/19 од 15. марта 2019. године);

 -да Одбор утврдио Предлог одлуке о давању сагласности на Правилник о унутрашњем уређењу и систематизацији радних места у Стручној служби Повереника за заштиту равноправности.

 -да за представника Одбора на седници Народне скупштине буде одређен Петар Петровић, председник Одбора.

Чланови и заменици чланова Одбора су **једногласно** усвојили наведени предлог.

**ТРЕЋА ТАЧКА** – Разно.

 Расправа у вези са овом тачком дневног реда није отварана.

Седница је завршена у 12,20 часова.

СЕКРЕТАР ПРЕДСЕДНИК

Сања Пецељ Петар Петровић